Bunaíodh Scoil Oilibhéir sa bhliain 1975 tar éis do ghrúpa tuismitheoirí, ar theastaigh oideachas tré mheán na Gaeilge uathu dá bpáistí, teacht le chéile chun an t-éileamh dá leithéid a mheas agus chun spéis sa tuairim a mhúscailt i measc mhuintir an cheantair. Bhí 16 páiste agus múinteoir amháin ann ar an gcéad lá agus lean an scoil ag fás ó bhliain go bliain. Anois tá os cionn 250 páiste sa scoil agus tá 14 múinteoir againn. Bhí Oilibhéar Pluincéad Beannaithe le naomhú sa Róimh níos déanaí an bhliain sin agus mar sin roghnaíodh Scoil Oilibhéir mar ainm ar Ghaelscoil nua Bhaile Bhlainséir. Bhíomar lonnaithe sa tSeancheárdscoil sa sráidbhaile sna blianta tosaigh. Chaitheamar bliain freisin i bPobalscoil Bhaile an Bhlácaigh. Agus, ar deireadh, sa bhliain 1982 bhogamar isteach inár scoil féin sa Chúil Mhín. Tá breis is míle páiste tar éis freastal ar an scoil ó shin, agus anois tá an dara glúin ag teacht chugainn. Is gearr go mbeidh bunús Gaeltachta againn le cúnamh Dé.